  Туспуктэм: Руслан Нуриахметов Наталия Сильвестрова 20-тӥ куартолэзе Удмуртиын «Ночь музеев» огъяросси акция ортчоз. Кӧснуналэ элькунысь музейёс кемагес ужалозы, куноосты, дышем экскурсиос но экспозициос сяна, концертъёс, театр возьматонъёс, мастер-классъёс, вожвылъяськонъёс но мукет туныско ужрадъёс возьмалозы. Со сярысь элькун тӧролэн но кивалтэтлэн пресс-службазы ивортӥз. Туэ акци «История и истории» мереткыл (девиз) улсын ортчоз  Удмуртиысь Кузебай Герд нимо йӧскалык музейын «Посторонним вход разрешён» (16+) экскурсия ортчоз, вань мылкыд-карисьёс музейлэн фондъёсты возён интыяз пыраны быгатозы, отын 200 сюрс котыр арбериос утисько. Соос пӧлын истори, археологи но калыктодос синпелетъёсын коллекциос, туспуктэмъёс но гожтосъёс. Трос пӧртэм мастер-классъёсы сяна, музей Ижкаретӥ ӝыт экскурсие ӧте. Нимысьтыз автобус карлэн тужгес но чебер вашкала урамъёстӥз ортчоз. Куноос шоркарлэн азьлоез но туннэ нуалъёсы воштӥськемез сярысь тодозы. Суредан искусствоосъя элькун музейын туспуктон инты, эрико мастерскойёс радъялозы, крезьгуро экскурсиос, мастер-классъёс ортчытозы. Озьы ик музейын тылси суредъёсын «СВЕТLO» (0+) шоу ортчоз, Алина Саксова саксофонэн шудоз. М. Т. Калашников нимо музейын пӧртэм мастер-шоуос но мастер-классъёс, концертъёс но нимысьтыз экскурсиос, нылпиослы дышетон программаос радъялозы. Со сяна, Ижкарысь Village Izhguard Experiments группа «Музейный джаз» (0+) концерт возьматоз. «Лудорвай» музей-заповедникын басма вылын суредаськыны, лапта шудыны дышетозы. Озьы ик куноос «Подборенка» калыккылос ансамблен ӝыт пуконъёсы (0+) пыриськыны быгатозы. Бадӟымъёс понна «Путь зерна: гастрономические метаморфозы» лекция но сиён веръян (дегустация) (18+) радъяськоз. Воткаын П. И. Чайковскийлэн музей-юртаз Удмуртиысь суредась-реставратор Игорь Коньков крезьгурасьлэн юртэтӥз экскурсия ортчытоз. Бадӟымъёс но пиналъёс тунсыко мастер-классъёсы, шудонъёсы но квестъёсы пыриськыны быгатозы. Мультиинструменталист, крезьгуро суредась Вадим Широбоков (0+) крезьгуро эксперимент дасялоз. Со возьматыны тыршоз, кыӵе куараосты пичи Петя Чайковский юрт вӧзысь паркын кылӥз но кыӵе крезьгур со куараослэсь вордскылӥз. Программалэн пумаз «Life&fair» творческой группа тыл шоу (0+) возьматоз. Глазкарысь «Иднакар» музей-заповедник куноос понна крезьгуро концертъёс, шор даурысь ӝӧквыл шудонъёс, «Гардарики: построй свой город» интерактивной шудон (0+) радъялоз. Ӝыт истори реконструкция «Берн» клубысь рыцарьёстэк но бадӟымъёслы но нылпиослы мастер-классъёстэк уз ортчы. Мылкыд карисьёс понна «Стражи Отечества» (0+) но «Кукольные истории» (0+) адӟытонъёс ужалозы. «Ночь музеев» акция улсын ортчись ужрадъёс сярысь пыр-почгес тодыны Удмуртиысь лулчеберетъя министерстволэн ВКонтакте мерлыко вотэсысь  огиназ луоз. Пусъём, вань ужрадъёсы Пушкинской картаен пырыны лэзёзы. Тодэ вайытом, 23-26 куартолэзе Удмуртиын «П. И. Чайковскийлэн вордскем Шаераз» литература фестиваль ортчоз. 7-9 пӧсьтолэзе Ижкарын но Воткаын Искусствоосъя «П. И. Чайковскийлэн вордскем шаераз» фестиваль радъяськоз. Ужрадэз Антон Беляев но Therr Maitz группа усьтозы. Ватсалом, Ижкарын Чеберлыко киужъёсъя йӧскалык центрын Дэбес ёросысь кибашлыослэн ужъёсынызы адӟытон ужа. Тегъёс: Музей Лулчеберет Удмуртия  